Suid Afrikaanse Nuus Thread - Page 153 - Stormfront
02-27-2007, 10:30 AM #1521
PAMPOEN FEES 2007 PIONIER MUSEUM PRETORIA
PROGRAM - 24 MAART 2007
6H00	14h00 Pretoria Boeremark
7h00 – 11h00 Inweeg van pampoene
7h00 – 9h00 Inskrywing Koskook wedstryd
Program op histories terrein
8h00 – 11h00 Toere deur Pionier huis
Demonstrasies van kerse maak
Brood verkope (oord gebak op die tradisionele manier)
Kleiosse maak (R 5-00 per bondel klei, eerste bondel klei gratis)
9h00 – 11h00 Boeresport
Program by hoof arena
9h00 Biertent open
9h00- 10h00 Boere dansers
10h00 – 11h00 Verskeidenheid kunstenaars
11h00 – 12h00 DJ Ossewa
9h00 -11h00 Beoordeling van kook wedstryd
11h00 Beoordeling van pampoene
Kom geniet ‘n egte boerefees.
Bring ‘n bydrae vir Volkshulp 2000 in die vorm van onbederfbare kos
Navrae Louis Meintjes 082 461 7262
02-28-2007, 01:30 AM #1522
‘Net galgtou goed genoeg vir hom’
Bethlehem. – “Jou hond.”Só is die seun van ’n bekende sakeman op die dorp, wat verhoor word weens die verkragting van en moord op sy huiswerker, gister hier by die hof deur lede van die publiek uitgeskel.
En in ’n wending gistermiddag het polisieduikers van Welkom ’n handsak en selfoon in die Jordaanrivier gevind wat moontlik aan me. Sibongile Jane Mgeda (24), die slagoffer, behoort het.
Mnr. Jan Gerhard (Jerry) Potgieter (22), wat saam met sy pa, Izak, in die woonstel Akkerhof 9 gewoon het, het net enkele minute in die beskuldigdebank van die landdroshof gesit toe landdros Bilall Mitha die verhoor vir verdere ondersoek tot 6 Maart uitgestel het.
Potgieter se pa, wat ’n lugdiens in Algerië bedryf, is ondervoorsitter van die lugskoukomitee op die dorp.
Hy was ten tyde van die beweerde voorval oorsee.
Buiten ’n tante was Potgieter se familie nie by die hofverrigtinge nie.
’n Netjies geruite koningsblou hemp het los aan Potgieter se tengerige lyf gehang en ’n tatoeëermerk was op sy regterarm sigbaar.
Potgieter word in die polisieselle op Clarens aangehou om hom te beskerm teen die vermoorde Mgeda se familie.
Me. Mora Mokoena, ’n lid van die ANC-vroueliga hier, het buite die hof ’n plakkaat geswaai met die woorde: “Dis jou laaste dag, jou hond.”
Sy was een van talle vroueligalede en lede van die gemeenskap wat na die hof opgeruk het.
Daar was ’n sterk teenwoordigheid deur polisie- en verkeersbeamptes.
Potgieter is ná die hofverrigtinge onmiddellik weggeneem.
Mgeda se familie het by ’n verweerde donkerrooi motor saamgedrom.
Sy was die jongste van sewe susters.
Me. Nelia Shokane, een van die susters wat onder meer Vrydag saam met Mgeda werk toe gestap het, het gesê net die galgtou is genoeg vir haar suster se vermeende moordenaar.
“Wat kan ’n mens sê? Dis is só jammer. Dit is só, só jammer.”
Shokane het gesê die familie beplan om Mgeda Sondag te begrawe.
Me. Annah Ncala, ’n ander suster, het só geruk van die huil dat sy inmekaar gekrimp het.
Mgeda was ongetroud en het sowat vyf maande by die Potgieters gewerk.
Luidens vroeëre polisieverklarings is Mgeda se naakte lyk met ’n plastieksak oor die kop Saterdagmiddag omstreeks 17:30 onder ’n boom by die Percy Goble-wandelweg by die Pretoriuskloof-voëlpark hier gevind.
Mnr. Clem Harrington, Potgieter se regsverteenwoordiger, het gesê Potgieter se pa en oom, Adolph, het gisteroggend van Johannesburg op die dorp aangekom om hom te ondersteun.
02-28-2007, 01:34 AM #1523
‘Liewe Jesus weet wanneer ek uit tronk kan kom . . .’
“Liewe Jesus sal weet wanneer ek reg is om uit die tronk uit te gaan.”
Só het me. Tanya van Niekerk, 19-jarige beskuldigde in ’n saak van diefstal en bedrog, glo aan haar suster, mev. Shanell Buys, gesê.
Van Niekerk, wat in Sinoville woon, word al amper vier maande in die tronk aangehou nadat sy en mnr. Llewelyn Nel (27) aangekla is van meer as 50 klagtes van diefstal en bedrog.
Dié saak is gister in die Pretoriase handelshof uitgestel.
Volgens mnr. Gideon Mashamaite, staatsaanklaer, moet die verdediging en die staat onderhandelinge voer oor Van Niekerk se posisie.
Sy kan moontlik ’n pleitooreenkoms met die staat aangaan.
Van Niekerk, wat netjies geklee was in ’n denim en ’n bloes, het heel rustig in die beskuldigdebank voorgekom waar sy langs Nel gestaan het.
Sy het nou en dan agtertoe gekyk en geglimlag na waar haar ma, pa en suster in die hofsaal gesit het.
Buys het buite die hof gesê dit gaan goed met Van Niekerk in die tronk.
“Sy is besig om matriek te doen, sy lees die Bybel en het haarself bekeer.
“Maar as my pa vir Llewelyn in die hande kry, maak hy hom met sy kaal hande dood,” het Buys gesê
Van Niekerk en Nel is verlede jaar in November in Standerton, Mpumalanga, aangekeer nadat hulle glo ’n televisiestel met ’n gesteelde tjek wou koop. Die paartjie is landwyd deur 40 polisiekantore gesoek.
Liewe Jesus se naam word te maklik gebruik, hulle het 'n misdaad gepleeg, en het toe nie aan Liewe Jesus gedink nie!!!
02-28-2007, 01:38 AM #1524
SA Moslem-groepe weier om VSA te help
Vyftien plaaslike Moslem-organisasies het gister gesê hulle sal weier om die Amerikaanse regering te help om inligting in te samel oor Moslems wat volgens die VSA finansiers van terreur is.
Hulle glo ook buitelandse intelligensie-agentskappe het reeds spioene in Suid-Afrikaanse moskees.
“Dit is nie ons werk om die Moslem-gemeenskap te polisieer nie,” het mnr. Na’eem Jeenah, ’n segsman vir die groep en ook hoof van die program vir toegang tot inligting by die Freedom of Expression Institute (FXI), gesê.
“As Moslems kul met hul belasting, moet SAID (die Suid-Afrikaanse Inkomstediens) sy ding doen. As hulle op die paaie jaag, is dit die metropolisie. Dis nie ons werk om te kyk waarheen mense hul geld stuur en wie hulle ondersteun nie.”
In ’n gesamentlike verklaring het die groep, onder aanvoering van die Moslem- Juridiese Raad (MJC), die Amerikaanse regering veroordeel dat hy Suid-Afrikaners eensydig as “terroriste” lys.
Dit kom nadat mnre. Farhad Ahmed Dockrat (wat vandag 48 word) van Pretoria en sy neef mnr. Junaid Dockrat (35), ’n Johannesburgse tandarts met ’n kamoefleerdragwinkel, op 26 Januarie deur die Amerikaanse tesourie daarvan beskuldig is dat hulle Al-Kaïda finansier.
Albei is op ’n VSA-lys van borge van terreur geplaas.
’n Week later het mnr. Aziz Pahad, adjunkminister van buitelandse sake, gesê nóg Suid-Afrikaners gaan deur ’n lidstaat van die Verenigde Nasies as borge van terreur gelys word.
Dit is vermoedelik die VSA.
Terselfdertyd het Pahad Suid-Afrikaanse Moslems gewaarsku om probleme tydens buitelandse reise te verwag nadat prof. Adam Habib, ’n senior-akademikus by die Raad vir Geesteswetenskaplike Navorsing (RGN), en sy gesin summier by hul aankoms uit die VSA gedeporteer is, al was hul visums en paspoorte in orde.
Die Amerikaanse ambassade sou dié voorval ondersoek.
Gister is gesê die Moslem-gemeenskap wag steeds op bewyse teen die Dockrats en op die bekendmaking van die res van die “terreurlys”.
Jeenah het gesê dit gebeur soms dat verdagtes skielik besef hul bates is bevries en hul paspoorte is sonder enige waarskuwing deur die Amerikaanse regering teruggetrek.
Danksy ingryping deur die Suid-Afrikaanse regering, wat die VSA ook vir bewyse teen die Dockrats gevra het, is dié neefs se bates in Suid-Afrika nie bevries nie.
Hulle is tans die enigste Suid-Afrikaners op die lys en ontken enige bande met Al-Kaïda.
Volgens Jeenah vrees mnr. Junaid Dockrat egter dat hy op gereelde reise na ander Afrika-state ondervra sal word deur regerings in Washington se dampkring.
Volgens Jeenah sal geen van die 15 Moslem-organisasies met die VSA saamwerk nie, hoewel gesprekke met die Suid-Afrikaanse regering voortgaan.
Mnr. Mark Schlachter, woordvoerder van die Amerikaanse ambassade, het aan Beeld gesê hoewel daar beslis ’n “moontlikheid” is dat nog name op die VSA se lys geplaas sal word, “kan ons nie kommentaar daarop lewer of dit eersdaags sal gebeur nie”.
02-28-2007, 01:41 AM #1525
Ma sien pornovideo van kind (5), vriend
Die ma van een van die vermeende slagoffers van mnr. Gordon Joubert, wat op verskeie klagtes van kinderpornografie teregstaan, moes gister na ’n 15 minuut lange video-opname kyk wat Joubert na bewering van hom en die kind gemaak het.
Joubert (48) staan in die Johannesburgse hooggeregshof tereg op 43 klagte wat verband hou met die maak en besit van kinderpornografie. Dít sluit in 11 klagtes van verkragting, 22 van onsedelike aanranding en agt klagtes van crimen injuria. Hy is in Oktober 2004 op ’n huurhoewe in Muldersdrift aan die Wes-Rand in hegtenis geneem waar die polisie beslag gelê het op video’s waarop meisies van so jonk as vyf jaar verkrag word.
Hy het na bewering tussen 1998 en 2004 16 meisies onsedelik aangerand en/of verkrag en dié dade verfilm. Al die kinders was jonger as 16.
Die ma van die meisie op die video wat gister in die hof gewys is, het gister getuig haar kind was vyf jaar oud toe dié voorval gebeur het. Die kyk van die video is in camera gehou en selfs die media moes die hof verlaat.
Volgens die ma, wat tussen 1996 en 1998 in ’n verhouding met Joubert was, was sy nie by toe dié opname gemaak is nie, maar sy het Joubert se stem in die opname herken. Sy het die videokasset met die opname eers later agter boeke op Joubert se boekrak gekry waar hy dit weggesteek het.
Sy het getuig ’n polisieman het haar in Oktober 2004 besoek met die doel om met haar dogter te praat. Dié polisieman het haar van die saak teen Joubert vertel en haar dogter is tóé na die Teddy Bear-kliniek geneem om vas te stel of sy tydens die voorval met Joubert verkrag is.
02-28-2007, 01:50 AM #1526
Nuwe bedeling vir pensioenfondse
DAT die voorgestelde nuwe pensioenfondsbedeling met verpligte lidmaatskap wat die regering in 2010 wil instel, verreikende gevolge sal hê, is gewis.
Talle kommentators het reeds gewys op die onbedoelde uitwerking wat dit kan hê op werkende Suid-Afrikaners, die private pensioenfondsbedryf, die totale spaarpoging van die land en ook die staatsinstellings belas met die enorme administrasie, as dit nie reg benader en deeglik deurdink word nie.
Dit is egter ook betekenisvol dat feitlik geen kommentator die noodsaaklikheid bevraagteken het nie van ’n nuwe bedeling wat die goed ontwikkelde private-sektordekking vir aftrede, dood, ongeskiktheid en selfs mediese dienste na alle werkendes sal uitbrei.
Daar is klaarblyklik wye gerustheid dat die nasionale tesourie met sy sensitiwiteit vir ideologies gerigte welsynsoplossings wat die ekonomie kan ontwrig, in beheer van die detail-ontwikkeling van die nuwe bedeling sal wees.
So baie lande het al in die strik getrap van idealistiese welsynsplanne wat uiteindelik nie finansieel haalbaar is nie.
Dit wek ook vertroue dat die SA Inkomstediens met sy bewese doeltreffendheidsrekord volgens plan die massiewe taak sal kry om alle werkendes te registreer en die beplande individuele bydraerekenings te administreer.
Die versekering is ook welkom dat baie werk nog voorlê, wyd oorleg gepleeg en niks bloot afgedwing sal word nie.
Private aftreebeleggings is veilig en sal met behoud van belastingvoordele voortgesit kan word.
Die doelwit is ’n basiese verpligte spaarplan en dekking vir alle werkendes, asook beter regulering van bestaande fondse, koste en praktyk in die bedryf. Só sal dit die opmars van ’n ware welsynstaat stuit. Dit kan dus beskou word as ’n proses om ’n stabieler, veiliger en selfversorgende samelewing met ’n stewiger finansiële onderbou van gelyker geleenthede vir toekomstige geslagte te skep.
02-28-2007, 04:42 PM #1527
Nuut: Hernieu jou wapenlisensie oor die internet - sodat hulle al jou besonderhede kan kry en kan beslag le op jou vuurwapens
Mense wat hul wapenlisensies wil hernieu of om 'n nuwe lisensie wil aansoek doen, kan nou die voorgeskrewe toets daarvoor oor die internet by geakkrediteerde opleidingsentrums aflê.
Dit skakel onnodige papierwerk, korrupsie en foute uit en is beskikbaar by ses Firearms Competency Accredited Training-sentrums (FCATC) landwyd. Dié toets kan tans slegs in Afrikaans en Engels afgelê word, maar behoort binnekort ook in die ander amptelike landstale te wees.
Die twee sentrums in Gauteng is in Krugersdorp en Lenasia, een is in Bloemfontein, een in Kaapstad en twee in KwaZulu-Natal.
Prometric, die internasionale leier in rekenaar-gebaseerde toetse, het die e-toets vir die veiligheids- en sekuriteits-seta (Sasseta) ontwikkel, waardeur applikante hul kennis van die Wet op Vuurwapenbeheer kan wys.
Binne 48 uur nadat 'n applikant die toets afgelê het, word sy data en uitslae elektronies na die Sasseta gestuur en sertifikate kan binne 30 dae uitgereik word.
"Die toets verminder die kanse op bedrog, mense hoef nie op 'n eksamendatum te wag nie en jou resultate is onmiddellik beskikbaar, wat beteken dat jou lisensie vinniger uitgereik kan word," het me. Lynn van Haght, Prometric-direkteur, gesê.
Van Haght het ook gesê die toets is gebruikersvriendelik omdat jy slegs die muis gebruik om op die regte antwoord te klik. Draadlose toegang tot die internet dien as alternatief in die geval van kragonderbrekings.
Me. Vuyelwa Penxa, hoofbeampte van die Sasseta, het die papierwerk by die seta as 'n "brandgevaar" bestempel. Benewens die vermindering van papier, kan die polisie nou meer akkurate inligting kry oor wie wettige vuurwapens besit.
Dir. Jaco Bothma van die polisie se sentrale vuurwapenregister het die ernstige gevolge verduidelik vir eienaars wat nie hul vuurwapenlisensie voor die sluitingsdatum hernieu nie. Tronkstraf van tot 12 maande en boetes kan opgelê word.
Die toets by die FCATC-sentrums kan teen R280, insluitend studiemateriaal, afgelê word.
Die prys vir die papiertoets wat nog beskikbaar is, wissel tussen R250 en R400.
Vir meer inligting oor waar die e-toets afgelê kan word, bel Sasseta by 0861 102 477 of besoek saps.gov.za.
03-01-2007, 01:13 AM #1528
Rare Lassa-koors eis man se lewe
Die eerste pasiënt in Suid-Afrika by wie Lassa-koors gediagnoseer is, is dood.
Die pasiënt, ’n Nigeriër, is vroeg verlede week in die Unitas-hospitaal in Centurion met dié seldsame virale bloedingsiekte wat hoofsaaklik in Wes-Afrika voorkom, opgeneem.
Volgens prof. Dion du Plessis, mediese direkteur van Netcare, was die man in sy 40’s reeds by sy opname in ’n baie ernstige toestand.
Hy is in totale isolasie behandel. Volgens Du Plessis het die man aanvanklik goed op behandeling gereageer.
Saterdag laat het daar egter ’n drastiese verskil in sy toestand ingetree, waarna hy nie meer op enige behandeling gereageer het nie.
Hy is Sondagoggend vroeg dood.
Lassa-koors is ’n bloedingsiekte wat in sekere opsigte verwant is aan ander ernstige bloedingsiektes soos Ebola- en Kongokoors.
Du Plessis het kort ná die man se opname gesê geen ander pasiënte of personeel in die hospitaal was in gevaar om besmet te word nie.
Volgens dr. Lucille Blumberg van die Nasionale Instituut vir Aanmeldbare Siektes sterf 15% tot 20% van alle gehospitaliseerde pasiënte weens dié siekte.
Die siekte word gewoonlik deur blootstelling aan knaagdiere se ontlasting na mense oorgedra.
Dit is nie bekend hoe die Unitas-pasiënt besmet is nie.
Volgens Du Plessis is mens-tot-mens-besmetting moontlik waar daar nie voldoende infeksiebeheermaatreëls toegepas word nie.
Die waarskynlikste besmetting op dié manier sal plaasvind as iemand met die besmette persoon se bloed in aanraking kom, het Blumberg gesê.
Bloedoortappings en behandeling met ’n antivirale middel, Ribavirin, is volgens haar die aangewese behandeling.
Pasiënte ervaar tussen een en drie weke ná besmetting simptome soos koors, seer keel, hoes, diarree, swelling en bloeding van die slymvliese.
Die siekte kom in lande van Nigerië tot Guinee voor en sowat 5 000 sterftes daaraan kom jaarliks voor, het Blumberg gesê.
Volgens Du Plessis het die hospitaal, dokters, die departement van gesondheid en die instituut nou saamgewerk om die man se toestand te diagnoseer.
“Streng maatreëls om te alle tye in pas met internasionale riglyne op te tree, word in ons hospitale gevolg.”
03-01-2007, 01:15 AM #1529
Mans in polisie-uniforms wou glo roof
SASOLBURG. – Drie mans geklee in polisie-uniforms kompleet met koeëlvaste baadjies word hier deur die polisie gesoek nadat hulle probeer het om ’n motorhawe te besteel.
Die vinnige optrede van ’n werknemer by Alberts-Motors in Vaalpark is waarskynlik die enigste rede waarom die drie nie suksesvol was nie.
Kapt. Stephen Thakeng sê die drie mans het Dinsdag omstreeks 16:00 by die motorhawe aangekom. Hulle het gesê hulle is deur die eienaar gestuur om die brandkluis te inspekteer en wou weet waar die geld gehou word.
Die werknemer het vir die mans gevra om te wag sodat hy eers sy werkgewer kan bel. Die mans het daarop gesê hulle sal later terugkom en het verdwyn.
Supt. Mokhokolo Mashinini, stasiekommissaris van Sasolburg, sê inwoners en veral huishulpe word gewaarsku om nie enigiemand in die huis of werkplek toe te laat nie, al gee hulle voor dat hulle deur werkgewers gestuur is.
Die polisie kan by 016-970-1032 gebel word.
03-01-2007, 01:19 AM #1530
Fifa sal nie ingryp oor misdaad in SA
JOHANNESBURG. – Misdaad is ’n algemene probleem in Suid-Afrika en die Internasionale Sok*kerfederasie (Fifa) is deeglik bewus daarvan.
Só het mnr. Marcus Siegler, direkteur van kommunikasie van Fifa, gister op ’n inligtingsdag vir die media gesê.
Hy het beklemtoon dat Fifa nie in die situasie sal ingryp nie.
“Fifa is nie ’n polisie-organisasie nie en vertrou dat die regering die probleem teen 2010 in bedwang sal hê,” sê hy.
Mnr. Tim Modise, direkteur van kommunikasie van 2010 se organiserende komitee, het gesê geen hulp sal van Fifa vir die misdaadprobleem in Suid-Afrika gevra word nie. “Die regering het hom reeds daartoe verbind om misdaad aan te pak. Altesame 30 000 polisiebeamptes sal met die Wêreldbeker-toernooi heeltyds aan diens wees.
“Veiligheidsdienste sal ook ingespan word. Die gasheerstede sal ook moet verseker dat elkeen sy eie veiligheidsplanne behoorlik uitwerk,” het hy gesê.
Ironies genoeg het George Dearnley, ’n joernalis van Die Burger se susterstydskrif Kick Off, gister op die inligtingsdag ’n slagoffer van misdaad geword toe sy skootrekenaar in Sandton se konferensiesentrum gesteel is.
Siegler het gesê die voorlopige loting vir die Wêreldbeker-toernooi in 2010 sal op 23 November vanjaar in Durban plaasvind.
“Die kwalifiserende rondes is deel van die Wêreldbeker-toernooi vir 2010. Fifa het reeds aansoeke aan die verskillende federasies uitgestuur om uit te vind of hulle wel aan die toernooi sal deelneem,” het hy gesê.
Altesame 194 federasies het aan verlede jaar se toernooi deelgeneem. Daar is 847 wedstryde wêreldwyd gespeel en 2 464 doele is aangeteken.
Die kwalifiserende wedstryde sal einde vanjaar begin en die laaste wedstryde sal in November 2009 gespeel word. Die finale loting sal in Desember 2009 plaasvind.
Siegler het gesê die Konfederasiebeker-toernooi sal van 14 tot 27 Junie 2009 plaasvind.
“Die Konfederasiebeker-toernooi sal gebruik word om te sien of die gasheerstede en infrastruktuur gereed is vir die Wêreldbeker-toernooi,” het Siegler gesê.
Hy het gesê die stadions wat gebruik sal word, is Port Elizabeth, Bloemfontein, Ellispark, Loftus en Rustenburg.
Siegler het gesê Fifa is tevrede met die vordering en dat die werk aan die stadions reeds begin het. Die enigste probleem is die begroting in Kaapstad.
Mnr. Danny Jordaan, uitvoerende hoof van 2010 se organiserende komitee, het gesê daar is gister ’n dringende vergadering belê waar dié probleem bespreek sou word. “Die organiserende komitee het vooraf ’n behoorlike kosteberaming vir die stadions gedoen. Die begroting vir die stadion in Kaapstad is aanvanklik met sowat R1,2 miljard oorskry, maar is later verminder. Nou word die begroting met sowat R80 miljoen oorskry.
“Die plaaslike organiserende komitee glo dié probleme sal ook uitgestryk word sodat werk aan die stadions in Kaapstad kan begin.”